Ir-riċiklaġġ huwa parti importanti mill-ekonomija ċirkolari Skopri dwar il-pjan ta' azzjoni tal-UE għal ekonomija ċirkolari u liema miżuri addizzjonali jridu l-Membri tal-PE biex inaqqsu l-iskart u jagħmlu l-prodotti aktar sostenibbli. Jekk se nibqgħu nisfruttaw ir-riżorsi kif qed nagħmlu issa, sal-2050 se jkollna bżonn ir-riżorsi ta' tliet dinjiet . Riżorsi limitati u kwistjonijiet klimatiċi jeħtieġu bidla minn soċjetà "ħu-uża-armi" għal ekonomija newtrali f'termini ta' emissjonijiet tal-karbonju, ambjentalment sostenibbli, mingħajr tossiċità u kompletament ċirkolari sal-2050. Il-kriżi attwali enfasizzat dgħufijiet fil-ktajjen tar-riżorsi u tal-valur, li jolqtu lill-SMEs u lill-industrija . Ekonomija ċirkolari se tnaqqas l-emissjonijiet tas-CO2, waqt li tistimola t-tkabbir ekonomiku u toħloq opportunitajiet ta' impjieg. Aqra aktar dwar id-definizzjoni u l-benefiċċji tal-ekonomija ċirkolari Il-Pjan ta' Azzjoni tal-UE għal Ekonomija Ċirkolar F'konformità mal-għan tan-newtralità klimatika tal-UE għall-2050 skont il-Patt Ekoloġiku , il-Kummissjoni Ewropea pproponiet Pjan ta' Azzjoni ġdid għal Ekonomija Ċirkolari f'Marzu 2020, li jiffoka fuq il-prevenzjoni u l-immaniġġjar tal-iskart u li għandu l-għan li jagħti spinta lit-tkabbir, il-kompetittività u t-tmexxija globali tal-UE fil-qasam. Il-Parlament appoġġa l-pjan u talab li jkun hemm miri vinkolanti tal-2030 għall-użu u l-konsum tal-materjali matul is-sessjoni plenarja ta' Frar. Lejn prodotti sostenibbli Biex jinkiseb suq tal-UE ta' prodotti sostenibbli, newtrali għall-klima u effiċjenti fir-riżorsi , il-Kummissjoni tipproponi l-estensjoni tad-Direttiva dwar l-Ekodisinn għal prodotti mhux relatati mal-enerġija. Il-Membri tal-PE jridu li r-regoli l-ġodda jkunu fis-seħħ fl-2021. Il-Membri tal-PE jappoġġaw ukoll inizjattivi biex jiġġieldu l-obsolexxenza ppjanata, itejbu d-durabbiltà u r-riparabbiltà tal-prodotti u jsaħħu d-drittijiet tal-konsumatur bid- "dritt għat-tiswija" . Huma jinsistu li l-konsumaturi għandhom id-dritt li jkunu infurmati kif suppost dwar l-impatt ambjentali tal-prodotti u s-servizzi li jixtru u talbu lill-Kummissjoni biex tagħmel proposti għall-ġlieda kontra l-"greenwashing" . Nagħmlu s-setturi kruċjali ċirkolari Iċ-ċirkolarità u s-sostenibbiltà jridu jiġu inkorporati fl-istadji kollha ta' katina tal-valur biex tinkiseb ekonomija kompletament ċirkolari: mit-tfassil sal-produzzjoni u fl-istadji kollha sakemm il-prodott jasal għand il-konsumatur. Il-pjan ta' azzjoni tal-KE jistabbilixxi seba' oqsma ewlenin li huma essenzjali għall-kisba ta' ekonomija ċirkolari: il-plastiks; it-tessuti; l-iskart-e; l-ikel, l-ilma u n-nutrijenti; l-imballaġġ; il-batteriji u l-vetturi; u l-bini u l-kostruzzjoni. Il-plastiks Il-Membri tal-PE jappoġġaw l-Istrateġija Ewropea għall-Plastiks f'Ekonomija Ċirkolari , li telimina gradwalment l-użu tal-mikroplastiks . Aqra aktar dwar l-istrateġija tal-UE biex jinqata' l-iskart tal-plastik . It-tessuti jużaw ħafna materja prima u ilma, b'inqas minn 1 % jiġu rriċiklati. Il-Membri tal-PE jridu miżuri ġodda kontra t-telf tal-mikrofibra u standards aktar stretti dwar l-użu tal-ilma. Skopri kif il-produzzjoni tat-tessuti u l-iskart jaffettwaw l-ambjent . L-elettronika u l-ICT (H3) L-iskart elettroniku u elettriku, jew l-iskart-e, huwa l-aktar fluss ta' skart li qed jiżdied b'rata mgħaġġla fl-UE u inqas minn 40 % minnu jiġi rriċiklat . Il-Membri tal-PE jridu li l-UE tippromwovi ħajja itwal tal-prodott permezz tal-possibbiltajiet ta' użu mill-ġdid u ta' tiswija. Skopri xi fatti u ċifri dwar l-iskart-e . L-ikel, l-ilma u n-nutrijenti Huwa stmat li madwar 20 % tal-ikel kollu prodott jintilef jew jintrema fl-UE. Il-Membri tal-PE jħeġġu biex l-iskart tal-ikel jitnaqqas bin-nofs sal-2030 taħt l-Istrateġija "Mill-Għalqa sal-Platt" . L-imballaġġ L-iskart mill-imballaġġ fl-Ewropa laħaq livell rekord fl-2017. Regoli ġodda għandhom l-għan li jiżguraw li l-imballaġġ kollu fis-suq tal-UE jkun ekonomikament riutilizzabbli jew riċiklabbli sal-2030. Il-batteriji u l-vetturi Il-Membri tal-PE qed iħarsu lejn proposti li jirrikjedu li l-produzzjoni u l-materjali tal- batteriji kollha fis-suq tal-UE jkollhom marka tal-karbonju baxxa u jirrispettaw id-drittijiet tal-bniedem, l-istandards soċjali u ekoloġiċi. Il-bini u l-kostruzzjoni Il-kostruzzjoni tammonta għal aktar minn 35 % tal-iskart totali tal-UE . Il-Membri tal-PE jixtiequ li t-tul tal-ħajja tal-bini jiżdied, li jkun hemm miri ta' tnaqqis għall-impronta tal-karbonju tal-materjali u rekwiżiti minimi dwar l-effiċjenza fl-użu tar-riżorsi u l-enerġija. L-immaniġġjar u l-vjeġġi tal-iskart L-UE tiġġenera aktar minn 2.5 biljun tunnellata ta' skart fis-sena, prinċipalment mid-djar. Il-Membri tal-PE jħeġġu lill-pajjiżi tal-UE jżidu r-riċiklaġġ ta' kwalità għolja, jitbiegħdu mir-rimi fil-landfill u jimminimizzaw l-inċinerazzjoni. Skopri dwar l-istatistika dwar ir-rimi fil-landfill u r-riċiklaġġ fl-UE . Aktar informazzjoni Rapport tal-Kumitat ENVI dwar l-ekonomija ċirkolari Infografika tal-EPRS dwar l-ekonomija ċirkolari Tren leġiżlattiv Passi proċedurali Paġna tal-KE: ekonomija ċirkolari EPRS (Ottubru 2020): L-impatti ambjentali tal-użu tal-plastiks u tal-mikroplastiks, tal-iskart u tat-tniġġis: Miżuri tal-UE u nazzjonali Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF